b'\n_START_ARTICLE_\nRaasepori\n_START_SECTION_\nHistoria\n_START_PARAGRAPH_\nRaasepori syntyi vuonna 2009, kun Tammisaari, Pohja ja Karjaa yhdistyiv\xc3\xa4t kaksivuotisen liitosprosessin j\xc3\xa4lkeen. Alueella on sijainnut useita kuntia._NEWLINE_Raaseporin linna rakennettiin Snappertunaan 1300-luvulla. Karjaasta ja Tammisaaresta on my\xc3\xb6s ensimm\xc3\xa4iset kirjalliset l\xc3\xa4hteet noilta ajoilta._NEWLINE_Tammisaari sai kaupunginoikeudet 1528, jolloin alueen hallinto siirtyi Snappertunasta sinne. Kaupungin merkitt\xc3\xa4v\xc3\xa4n kirkon olemassaolo saattoi pelastaa sen kaupunkioikeudet, sill\xc3\xa4 kuningas Kaarle XI oli viel\xc3\xa4 1690-luvulla aikeissa peruuttaa ne. 1600-luvulla kaupungin kaupank\xc3\xa4ynti k\xc3\xa4rsi my\xc3\xb6s merkantilismista eli valtion s\xc3\xa4\xc3\xa4ntelyst\xc3\xa4 ja holhouksesta. Muun muassa vuonna 1614 ulkomaisten alusten tulo kaupungin satamaan kiellettiin ja vuonna 1636 ulkomaankauppa kiellettiin kokonaan._NEWLINE_1500-luvulla Raaseporin alueelle perustettiin useita Suomen ensimm\xc3\xa4isist\xc3\xa4 ruukeista. Alueelle kehittyi merkitt\xc3\xa4vi\xc3\xa4 ruukkikyli\xc3\xa4 kuten Fiskars, Billn\xc3\xa4s, Fagervik, Antskog ja \xc3\x85minnefors._NEWLINE_Usean kunnan alue alkoi yhdenty\xc3\xa4 1900-luvun loppupuolella. Tosin Mustio oli liitetty Karjaan maalaiskuntaan jo 1929. Karjaan mlk puolestaan liitettiin Karjaaseen 1969. Vuonna 1977 alueella tehtiin suuria kuntaliitoksia; Snappertuna ja Tammisaaren mlk liitettiin Tammisaareen ja Bromarv jaettiin Tenholan ja Hangon kesken. Vuonna 1993 Tenhola liitettiin viel\xc3\xa4 Tammisaareen.\n_START_SECTION_\nMaantiede\n_START_PARAGRAPH_\nRaasepori sijaitsee L\xc3\xa4nsi-Uudellamaalla aivan Hankoniemen kannassa. Kaupungin suuresta pinta-alasta ison osan vie sen halkova Pohjanpit\xc3\xa4j\xc3\xa4nlahti. Kaupungin rannikkoa hallitsevat lukuisat saaret, jotka kuuluvat Tammisaaren saaristoon._NEWLINE_Yleisesti Raaseporin maaper\xc3\xa4\xc3\xa4 hallitsee Salpaussel\xc3\xa4n p\xc3\xa4\xc3\xa4asiassa moreeni- ja saviper\xc3\xa4inen maa-aines. Kaupungin alueen mets\xc3\xa4t ovat p\xc3\xa4\xc3\xa4asiassa kuivaa kangasta. Vesist\xc3\xb6t koostuvat p\xc3\xa4\xc3\xa4asiassa syv\xc3\xa4lle ylt\xc3\xa4vist\xc3\xa4 lahdista ja saarien v\xc3\xa4lisist\xc3\xa4 salmista, sek\xc3\xa4 muutamista j\xc3\xa4rvist\xc3\xa4. Suuria jokia ei ole; merkitt\xc3\xa4vin on Mustionjoki.\n_START_SECTION_\nKyli\xc3\xa4 ja taajamia\n_START_PARAGRAPH_\nRaaseporin suurimmat taajamat ovat Tammisaaren ja Karjaan entiset kaupunkikeskustat. Tammisaari on vanha, 1500-luvulla perustettu kaupunki. Karjaa sen sijaan kehittyi asutuskeskukseksi vasta 1900-luvulla rautatieaseman ymp\xc3\xa4rille.\n_START_SECTION_\nKarjaan alue\n_START_PARAGRAPH_\nBackby, Backgr\xc3\xa4nd, Bengtsmora, Bj\xc3\xb6rnbollstad, Bondby, Brasby, Bredvik, Brynikbacka, B\xc3\xa5laby, B\xc3\xa5tsmora, B\xc3\xa4llarby, B\xc3\xa4llby B\xc3\xa4ljars , Degerby, Domarg\xc3\xa5rd, D\xc3\xb6nsby, Finnbacka, Finnby, Grabbacka, G\xc3\xb6sbacka, Heimos, H\xc3\xa5llsn\xc3\xa4s, H\xc3\xb6gben, Ingvallsby, Joddb\xc3\xb6le, J\xc3\xa4llsby, Kansbacka, Karjaan asema (Karis station), Karjaan keskusta (Karis centrum), Kasabacka, Kasaby, Kaunislahti (Grundsj\xc3\xb6), Kiila (Kila), Kleven, Knapsby, Konungsb\xc3\xb6le, Krogg\xc3\xa5rd, Kudiby, Kurby, Kvarvbacka, Leppi (L\xc3\xa4pp), L\xc3\xa5gbacka, L\xc3\xb6vkulla, Mang\xc3\xa5rd, Meltola (Mj\xc3\xb6lbolsta), Mj\xc3\xb6lnarby, Mustio (Svart\xc3\xa5), Nyby, Osmundsb\xc3\xb6le, Pappila (Pr\xc3\xa4stg\xc3\xa5rden), P\xc3\xa4sarby, Reib\xc3\xb6le, Romsarby, Sann\xc3\xa4s, Sep\xc3\xa4nkyl\xc3\xa4 (Smedsby), Sn\xc3\xa4llb\xc3\xb6le, Starkom, Sutarkulla, Svarvarb\xc3\xb6le, Svedja, Tallmo, Torsb\xc3\xb6le, Visanbacka, V\xc3\xa4stanby, \xc3\x96sterby\n_START_SECTION_\nPohjan alue\n_START_PARAGRAPH_\nAndk\xc3\xa4rr, Ansku (Antskog), Baggby, Bj\xc3\xb6rsby, Bockboda, Bollsta (Bollstad), Borgby, Brunkom, Br\xc3\xb6dtorp, B\xc3\xb6le, Dalkarby, Degern\xc3\xa4s, Djekenkulla, Eker\xc3\xb6, Elimo, Fiskari (Fiskars), Gammelby, Genn\xc3\xa4s, Grabbskog, Gr\xc3\xa4nn\xc3\xa4s, Gumn\xc3\xa4s, Hindrab\xc3\xb6le, H\xc3\xa4llskulla, Jernvik, Kiila (Kila), Klinkbacka, Koppskog, Kuovila (Skogb\xc3\xb6le), Kvarnby, Kyrkbacka, Lillfors, M\xc3\xb6rby, N\xc3\xa4sby, Pappila (Pr\xc3\xa4stg\xc3\xa5rden), Persb\xc3\xb6le, Pinjainen (Billn\xc3\xa4s), Pohjankuru (Skuru), Ramskulla, Sidsbacka, Sj\xc3\xb6s\xc3\xa4ng, Skarpkulla, Skog\xc3\xa4ng, Skrittskog, Slicko, Sonabacka, Spakan\xc3\xa4s, Starrb\xc3\xb6le, Sunnanvik, Svedjeby, S\xc3\xa4llvik, Tomasb\xc3\xb6le, Torby, Tr\xc3\xa4dbollstad, Uusikartano (Nyg\xc3\xa5rd), Vesterby, Joensuu (\xc3\x85minne), \xc3\x85minnefors\n_START_SECTION_\nLiikenne\n_START_PARAGRAPH_\nRaaseporin kautta kulkee valtatie 25 Hyvink\xc3\xa4\xc3\xa4lt\xc3\xa4 Hankoon. Se kulkee sek\xc3\xa4 Karjaan ett\xc3\xa4 Tammisaaren keskustojen ohi, ja noin kolmen kilometrin p\xc3\xa4\xc3\xa4ss\xc3\xa4 Karjaan keskustasta siit\xc3\xa4 erkanee Helsinkiin johtava kantatie 51. Tammisaaresta Saloon johtaa kantatie 52._NEWLINE_Karjaan rautatieasema on risteysasema, jossa Helsingin ja Turun v\xc3\xa4linen rantarata leikkaa Hyvink\xc3\xa4\xc3\xa4lt\xc3\xa4 Hankoon johtavan radan. Karjaalla pys\xc3\xa4htyy osa Helsingin ja Turun v\xc3\xa4lisist\xc3\xa4 junista. Sielt\xc3\xa4 kulkee my\xc3\xb6s taajamajunia Hankoon. Hyvink\xc3\xa4\xc3\xa4n ja Karjaan v\xc3\xa4lill\xc3\xa4 on vain tavaraliikennett\xc3\xa4. Kunnassa on nelj\xc3\xa4 henkil\xc3\xb6liikenteen asemaa, Karjaa, Dragsvik, Tammisaari ja Skogby, joista kolmelta j\xc3\xa4lkimm\xc3\xa4iselt\xc3\xa4 on yhteyksi\xc3\xa4 sek\xc3\xa4 Hankoon ett\xc3\xa4 Karjaalle kahden tunnin v\xc3\xa4lein suuntaansa.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nRaaseporin tunnetuin n\xc3\xa4ht\xc3\xa4vyys on Raaseporin linnanrauniot, joka on Tammisaaren ja koko l\xc3\xa4ntisen Uudenmaan merkitt\xc3\xa4vin historiallinen j\xc3\xa4\xc3\xa4nne. Linna on osittain entis\xc3\xb6ity ja kes\xc3\xa4isin linnan l\xc3\xa4heisyydess\xc3\xa4 toimii kes\xc3\xa4teatteri, jonka n\xc3\xa4yttelij\xc3\xa4t toimivat linnassa my\xc3\xb6s oppaana. Keskiajalta on per\xc3\xa4isin my\xc3\xb6s Grabben kanava._NEWLINE_Kaupungissa on lukuisia kirkkoja, joista suurin on 1600-luvulla rakennettu Tammisaaren kirkko. Sen rakennusty\xc3\xb6t pani alulle vuonna 1651 kreivi Gustaf Adolf Lejonhufvud. Kirkko sai nykyisen ulkoasunsa kaupunkia vuonna 1821 tuhonneen tulipalon j\xc3\xa4lkeen. Tenholan, Karjaan ja Pohjan kirkot ovat keskiaikaisia harmaakivikirkkoja. Muut kaupungin alueen kirkot Snappertunassa ja Mustiossa ovat 1600- ja 1700-lukujen puukirkkoja. Nykyinen Bromarvin kirkko on rakennettu aikaisemman palaneen kirkon paikalle 1980\xe2\x80\x931981._NEWLINE_Raaseporissa sijaitsee my\xc3\xb6s monia muistomerkkej\xc3\xa4. Harparskogissa sijaitsee Mannerheimin kivi, joka on pystytetty paikalle, jossa sotamarsalkka Mannerheim vastaanotti vuonna 1941 Hangon rintamalla taistelleiden joukkojen ohimarssin. Karjaalla sijaitsee Maasillan taistelun muistomerkki ja Dragsvikiss\xc3\xa4 sijaitsee Tammisaaren vankileirill\xc3\xa4 kuolleiden punaisten muistomerkki._NEWLINE_Mustionjoen varrella sijaitsee useita historiallisia ruukkikyli\xc3\xa4. Tammisaaren vanhin kaupunginosa, Barckens Udde on suojeltu ja rauhoitettu uusilta rakennuksilta. Sen rakennuskanta koostuu pelk\xc3\xa4st\xc3\xa4\xc3\xa4n 1700- ja 1800-luvun rakennuksista._NEWLINE_Tammisaaren saariston kansallispuisto k\xc3\xa4sitt\xc3\xa4\xc3\xa4 osan Raaseporin laajasta saaristosta. Tammisaaressa sijaitsee saariston luontoa esittelev\xc3\xa4 Tammisaaren luontokeskus. Tammisaaren saaristoon on mahdollista tutustua saaristoristeilyll\xc3\xa4, joita tekee M/S Sunnan II. Laiva on entinen sis\xc3\xa4vesih\xc3\xb6yrylaiva Saimaalta. Karjaan Lepinj\xc3\xa4rvi (L\xc3\xa4pptr\xc3\xa4sket) on lintuj\xc3\xa4rvi._NEWLINE_Kaupunginalueella on lukuisia vanhoja kartanoita ja linnoja, kuten Mustion linna ja raunioituneet Grabbackan linna ja Junkarsborgin puulinna._NEWLINE_Kauan asutulla alueella on paljon hautakalmistoja eri aikakausilta. Niit\xc3\xa4 l\xc3\xb6ytyy muun muassa Brobackasta, Stora ja Lilla n\xc3\xa4setist\xc3\xa4, sek\xc3\xa4 Krogg\xc3\xa5rdsmalmenista.\n_START_SECTION_\nUrheilu\n_START_PARAGRAPH_\nEntisen Pohjan kunnan alueella on my\xc3\xb6s kaksi t\xc3\xa4ysimittaista golfkentt\xc3\xa4\xc3\xa4, kaksi ratsastuskeskusta, laskettelukeskus sek\xc3\xa4 urheiluopisto.\n_START_SECTION_\nVaruskunta\n_START_PARAGRAPH_\nUudenmaan Prikaati toimii Tammisaaren Dragsvikiss\xc3\xa4.'